Yven Idrettsforening

Drakt og logo

Yven har farger av svensk og logo av tysk opprinnelse. Arne Schrøders logoforslag vant, basert på et skjold han hadde sett på en reise til Tyskland. Draktfargene ble fastsatt til svart og grønn, men det var draktmangel etter krigen og da klubben kom i kontakt med en kjenning som solgte drakter i Sverige med svenskeflaggets farger, ble disse valgt i stedet. Draktfargene er forbeholdt landslaget i Sverige, og Yvens gule og blå drakter er også svært uvanlige i Norge.

Etablering av klubben

Hvert tiår ble det dannet nye klubber på Tunøya: Sarpsborg FK i 1903, Greåker i 1919, Sparta i 1928 og Tune i 1933. Disse klubbene dannet en halvsirkel rundt Yven. Fra Yvenbanen tar det 10 minutter å sykle til anleggene til både Tune, Greåker og Sparta. Langs Østfoldbanen hadde tilnærmet alle stasjonene mellom Fredrikstad og Sarpsborg fotballklubber, men ikke Yven. I krigsårene ble det derfor snakket mye om å etablere en klubb også på Yven, og 14. desember 1945 ble klubben etablert. Yven ble stiftet av Anker Fredriksen, Ragnar Johansen og Erik Pettersen. Klubben ble en ren fotballklubb, selv om ambisjonen først også var å ha ski, friidrett og bordtennis på programmet. Da Yven ble stiftet hadde Tune tilhold nær Tunevannet, mens Yven spilte nede ved elven. Senere etablerte begge klubbene baner lenger opp i åsen mellom Glomma og E6, og ble dermed svært nærliggende rivaler, med bare en drøy kilometers avstand mellom banene. Massiv boligutbygging på 1980-tallet bidro til et sammenhengende boligområde mellom Tunebanen og Yvenbanen. Hadde man visst at Yven skulle vokse vekk fra elven og opp i åsen, er det ikke sikkert man hadde etablert en fjerde fotballklubb fra Tunejordet til Rolvsøysund. Selv etter all utbygging er det bare drøyt 10 000 innbyggere i området som sogner til klubbene Sparta, Tune, Yven og Greåker, noe som er i minste laget for å stille komplette lag i alle årsklasser.

Klubbhistorie

Yven leverte gode resultater etter krigen, og fikk etter hvert en grusbane ved dagens anlegg. Laget vant 4. divisjon i 1954, men i 1956 gjensto kun et småguttelag etter spillerflukt. Klubblegenden Oskar Johansen holdt klubben flytende og ble første æresmedlem. Senere har Tor Olsen, Egil Sørensen og Gunnar Wehler også blitt æresmedlemmer. En ny giv i klubben kom mot slutten av 1960-tallet når boligbyggingen på Yven tiltok, samtidig som gressbane ble innviet i 1969. Keeperelegenden Asbjørn Hansen ble ansatt som trener og optimismen var stor. Fra 1975 til 1985 var klubben tidvis beste klubb i tidligere Tune kommune. I 1974 åpnet Hannestad skole i umiddelbar tilknytning til Yvenbanen, og klubben fikk bruke en del av tilfluktsrommet fram til man i 1981 kunne innvie klubbhus. I 1984 startet Yven en knøtteturnering, som i mange år var klart størst i Østfold med over 100 påmeldte lag. I 1993 fikk Yven knøttebane, men knøtteturneringen ble lagt ned i 1997 grunnet manglende interesse. Etter mange år på nivå 7 fikk Yven et år i 5. divisjon i 1993. Men det var først da Dag Klavestad trente klubben at man i 1999 rykket opp og etablerte seg. Det ble 11 år i 5. divisjon før nedrykket i 2010. I 1995 meldte klubben også på et damelag i 3. divisjon, som i 1998 tok steget opp i 2. divisjon. Anført av trener Odd Willi Hansen knivet Yven med Rolvsøy om å være nedre Glommas beste klubb. Etter hvert kom SFK og Hafslund inn som samarbeidsklubber. Seniorlaget ble etter hvert overført til Hafslund, og senere til Sarpsborg 08. I 2014 fikk Yven nyplanert og nysådd gressbane, noe som førte til et sportslig oppsving. Yvens tomt ligger svært sentralt i et attraktivt boområde, men har aldri falt for fristelsen å flytte anlegget til utkanten av bydelen for å tjene penger på tomtesalg. Klubben hadde flere ganger blitt reddet fra nedrykk til 7. divisjon av at andre klubber trakk lagene sine, men med ny gressbane i en tid med mange kunstgressbaner, ble klubben attraktiv for flere spillere, og har stø kurs mot opprykk og spill i 5. divisjon i Sarpsborgs jubileumsår 2016.